## La Generalitat i la Universitat Catòlica de València celebren unes jornades de formació en protecció animal dirigides al personal municipal i a les forces i cossos de seguretat

*** Les dos institucions organitzen dotze jornades formatives en les tres províncies, amb la finalitat de millorar l’aplicació de la normativa de benestar animal
* La iniciativa s’emmarca en el conveni entre la Generalitat i la UCV per a la realització d’actuacions en matèria de protecció animal**

La Generalitat, en col·laboració amb la Universitat Catòlica de València (UCV), ha posat en marxa un cicle de dotze jornades formatives en protecció animal dirigides al personal tècnic municipal i als cossos i forces de seguretat autonòmics i locals, que se celebraran en les tres províncies.

Estes activitats s’emmarquen en el conveni de col·laboració subscrit per les dos institucions per a la realització d’actuacions en matèria de protecció animal basades en programes de formació i divulgació d’informació sobre protecció i benestar animal, amb l’objectiu d’impulsar una actuació més coordinada i eficaç per part de les administracions públiques.

A través d’estes jornades de formació es proporcionarà als professionals participants ferramentes sòlides per a una aplicació rigorosa i homogènia de la normativa vigent, promovent un elevat nivell de benestar animal i una convivència més responsable.

El contingut de les jornades abordarà de manera pràctica i actualitzada la normativa autonòmica i estatal sobre protecció dels animals de companyia, incloent obligacions, responsabilitats i prohibicions, juntament amb aspectes essencials d’etologia i benestar animal, gestió de l’abandó, control poblacional i funcionament de les colònies felines.

També es tractaran la identificació i registre, els tractaments obligatoris, el règim de transport i accés a espais públics, així com la cria i venda d’animals, els requisits dels nuclis zoològics i els criteris aplicables en casos de sacrifici o eutanàsia.

A més, s’aprofundirà en les competències dels ajuntaments i de l’administració autonòmica, els procediments d’inspecció i vigilància, el règim sancionador i les mesures provisionals, així com en els terminis i disposicions transitòries que afecten tant titulars i responsables d’animals com els mateixos municipis.

Amb la primera d’estes jornades, que ha tingut lloc a València, s’inicia una sèrie de trobades que tindran lloc durant este mes i al llarg del primer trimestre de 2026. En concret, s’estan organitzant tres jornades de formació per al personal de cada una de les diputacions, una per província; tres jornades en la Federació Valenciana de Municipis i Províncies, també una per província, i sis jornades més per als cossos i forces de seguretat autonòmics i locals, dos per província.

Fecha: 10/12/2025